sukhrobnurali/uzbek-legal-corpus huggingface dataset:
Oʻrta maxsus, kasb-hunar taʼlimi muassasasining direktor jamgʻarmasi toʻgʻrisidagi nizomga qoʻshimchalar kiritish haqida
(resolution, 2017-08-15)

Oʻzbekiston Respublikasi Prezidentining “Yoshlarga oid davlat siyosati samaradorligini oshirish va Oʻzbekiston yoshlar ittifoqi faoliyatini qoʻllab-quvvatlash toʻgʻrisida” 2017-yil 5-iyuldagi PF-5106-son Farmonida belgilangan vazifalarning ijrosini taʼminlash maqsadida Vazirlar Mahkamasi qaror qiladi: 1. Vazirlar Mahkamasining 2008-yil 1-avgustdagi 165-son qarori (Oʻzbekiston Respublikasi QHT, 2008-y., 31-32-son, 303-modda) bilan tasdiqlangan Oʻrta maxsus, kasb-hunar taʼlimi muassasasining direktor jamgʻarmasi toʻgʻrisidagi nizomga ilovaga muvofiq qoʻshimchalar kiritilsin. 2. Vazirliklar va idoralar oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsinlar. 3. Mazkur qarorning bajarilishini nazorat qilish Oʻzbekiston Respublikasi Oliy va oʻrta maxsus taʼlim vazirligining Oʻrta maxsus, kasb-hunar taʼlimi markazi direktori M.M. Xolmuxamedov zimmasiga hamda Vazirlar Mahkamasining Taʼlim, ilm-fan va yoshlar siyosati masalalari axborot-tahlil departamentiga yuklansin. 1. Quyidagi mazmundagi 201-band bilan toʻldirilsin: “201. Oʻrta maxsus, kasb-hunar taʼlimi muassasalarida “Yoshlar yetakchisi” vazifasi yuklangan oʻqituvchiga (xodimga) oʻrta maxsus, kasb-hunar taʼlimi muassasasining direktor jamgʻarmasi mablagʻlari hisobidan oliy maʼlumotli oʻqituvchi bazaviy tarif stavkasining 50 foizi miqdorida har oylik ustama belgilanadi”. 2. 21-banddagi “ishlab chiqarish taʼlimi ustalarining” soʻzlaridan keyin “hamda “Yoshlar yetakchisi” vazifasi yuklangan oʻqituvchining (xodimning)” soʻzlari qoʻshilsin.
Artemiya sistalarini yigʻib olishga ruxsatnoma berishni tartibga solishga doir qoʻshimcha chora-tadbirlar toʻgʻrisida
(resolution, 2024-05-07)

Oʻzbekiston Respublikasi Prezidentining “2017-2018-yillar davrida Qoraqalpogʻiston Respublikasining Moʻynoq tumanini iqtisodiy rivojlantirish va aholi bandligini taʼminlash boʻyicha qoʻshimcha chora-tadbirlar toʻgʻrisida” 2017-yil 28-fevraldagi PQ-2803-son qarori ijrosini taʼminlash hamda tadbirkorlik subyektlari uchun qulay shart-sharoitlar yaratish maqsadida Oʻzbekiston Respublikasi Vazirlar Mahkamasi qaror qiladi: 1. Oʻzbekiston Respublikasi ekologiya va atrof muhitni muhofaza qilish davlat qoʻmitasiga 2017-yilda Oʻzbekiston Respublikasi Fanlar akademiyasining xulosalari asosida 2017-yil uchun artemiya sistalarini yigʻib olishga qoʻshimcha kvotalarni tasdiqlashga istisno tariqasida ruxsat berilsin. 2. Oʻzbekiston Respublikasi Fanlar akademiyasi 5 kun muddatda tabiatdan foydalanuvchilarning buyurtmanomalari asosida Oʻzbekiston Respublikasi ekologiya va atrof muhitni muhofaza qilish davlat qoʻmitasi tomonidan shakllantirilayotgan artemiya tsistlarini yigʻib olishga kvotalar boʻyicha xulosa berilishini taʼminlasin. 3. Oʻzbekiston Respublikasi ekologiya va atrof muhitni muhofaza qilish davlat qoʻmitasi Oʻzbekiston Respublikasi Fanlar akademiyasining xulosalariga muvofiq 2017-yilda artemiya sistalarini yigʻib olishga qoʻshimcha kvota 5 kun muddatda tasdiqlanishini taʼminlasin. 4. Belgilansinki, artemiya sistalarini yigʻib olishga ruxsatnoma Vazirlar Mahkamasining 2014-yil 20-oktabrdagi 290-son qarori bilan tasdiqlangan Hayvonot dunyosi obyektlaridan foydalanish va hayvonot dunyosi obyektlaridan foydalanish sohasida ruxsat berish tartib-taomillaridan oʻtish tartibi toʻgʻrisidagi nizomda belgilangan tartibda Qoraqalpogʻiston Respublikasi ekologiya va atrof muhitni muhofaza qilish qoʻmitasi tomonidan beriladi. 5. Artemiya sistalarini yigʻib olish uchun beriladigan ruxsatnoma blankasining namunaviy shakli ilovaga muvofiq tasdiqlansin. 6. Mazkur qarorning bajarilishini nazorat qilish Oʻzbekiston Respublikasi Ekologiya va atrof muhitni muhofaza qilish davlat qoʻmitasi raisi B.T. Qoʻchqorov, Qoraqalpogʻiston Respublikasi Vazirlar Kengashi Raisi K.R. Sariyev zimmasiga hamda Oʻzbekiston Respublikasi Vazirlar Mahkamasining Sogʻliqni saqlash, ekologiya va atrof muhitni muhofaza qilish, jismoniy tarbiya va sport masalalari axborot-tahlil departamentiga yuklansin.
Mahalla institutining moddiy-texnika bazasini mustahkamlash hamda davlat mulki obyektlaridan samarali foydalanishni taʼminlash toʻgʻrisida
(resolution, 2017-08-11)

Oʻzbekiston Respublikasi Prezidentining 2017-yil 3-fevraldagi PF-4944-son Farmoni bilan tasdiqlangan Fuqarolarning oʻzini oʻzi boshqarish organlari faoliyatini yanada takomillashtirishga doir kompleks chora-tadbirlar dasturining 14-bandiga muvofiq fuqarolarning oʻzini oʻzi boshqarish organlari xodimlari uchun dam olish maskani tashkil etish hamda davlat mulki obyektlaridan yanada samarali foydalanish maqsadida Vazirlar Mahkamasi qaror qiladi: 1. Oʻzbekiston Respublikasi Xususiylashtirilgan korxonalarga koʻmaklashish va raqobatni rivojlantirish davlat qoʻmitasi, “ShARQ” nashriyoti matbaa aksiyadorlik kompaniyasi, Oʻzbekiston Kasaba uyushmalari Federatsiyasi va Oʻzbekiston “Mahalla” xayriya jamoat fondi respublika boshqaruvining, “ShARQ” nashriyoti matbaa aksiyadorlik kompaniyasi foydalanishida boʻlgan Toshkent viloyati, Qibray tumani, “Baytqoʻrgʻon” QFY hududida joylashgan “Navbahor” sanatoriysi dam olish maskanini tegishli hududi bilan birgalikda Oʻzbekiston “Mahalla” xayriya jamoat fondi respublika boshqaruviga tekin foydalanish huquqi asosida berish toʻgʻrisidagi takliflari maʼqullansin. 2. “ShARQ” nashriyoti matbaa aksiyadorlik kompaniyasi mazkur qarorning 1-bandida koʻrsatilgan mulkiy majmuani tegishli hududi bilan birgalikda belgilangan tartibda topshirsin, Oʻzbekiston “Mahalla” xayriya jamoat fondi respublika boshqaruvi qabul qilib olsin va qabul qilingan obyektdan samarali foydalanish choralarini koʻrsin. 3. Oʻzbekiston “Mahalla” xayriya jamoat fondi respublika boshqaruviga berilgan mulkiy majmuani taʼmirlash ishlari Oʻzbekiston “Mahalla” xayriya jamoat fondiga umumxalq xayriya hasharidan tushgan mablagʻlar hisobidan amalga oshirilishi belgilab qoʻyilsin. 4. Oʻzbekiston Respublikasi Vazirlar Mahkamasining “Davlat mulki obyektlarini samarali boshqarishni taʼminlashga doir qoʻshimcha chora-tadbirlar toʻgʻrisida” 2017-yil 17-maydagi 291-son qaroriga 1-ilovaning 81-pozitsiyasi chiqarib tashlansin. 5. Mazkur qarorning bajarilishini nazorat qilish Taʼlim, ilm-fan va yoshlar siyosati masalalari axborot-tahlil departamentiga yuklansin.
Vazirlar Mahkamasining “Harbiy xizmatchilar va harbiy majburiyatli shaxslarning, oddiy askarlar hamda boshliqlar tarkibiga kiruvchi shaxslarning davlat majburiy shaxsiy sugʻurtasi toʻgʻrisida” 1994-yil 26-yanvardagi 38-son qaroriga qoʻshimchalar kiritish haqida
(resolution, 2019-12-07)

Oʻzbekiston Respublikasi Axborot texnologiyalari va kommunikatsiyalarini rivojlantirish vazirligining Maxsus avariya-tiklash boshqarmasi oddiy askarlari hamda boshliqlar tarkibiga kiruvchi harbiy xizmatchilarning himoyalanganligini kuchaytirish maqsadida Vazirlar Mahkamasi qaror qiladi: 1. Vazirlar Mahkamasining “Harbiy xizmatchilar va harbiy majburiyatli shaxslarning, oddiy askarlar hamda boshliqlar tarkibiga kiruvchi shaxslarning davlat majburiy shaxsiy sugʻurtasi toʻgʻrisida” 1994-yil 26-yanvardagi 38-son qaroriga (Oʻzbekiston Respublikasi QT, 1-son, 6-modda) ilovaga muvofiq qoʻshimchalar kiritilsin. 2. Vazirliklar va idoralar oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsinlar. 3. Mazkur qarorning bajarilishini nazorat qilish Oʻzbekiston Respublikasi Axborot texnologiyalari va kommunikatsiyalarini rivojlantirish vaziri vazifasini bajaruvchi Sh.X. Shermatov zimmasiga va Oʻzbekiston Respublikasi Vazirlar Mahkamasining Madaniyat, axborot tizimlari va telekommunikatsiyalar masalalari axborot-tahlil departamentiga yuklansin. 1. 1-bandda: a) ikkinchi xatboshiga “Favqulodda vaziyatlar vazirligiga” soʻzlaridan keyin “hamda Axborot texnologiyalari va kommunikatsiyalarini rivojlantirish vazirligiga” soʻzlari qoʻshilsin; b) uchinchi xatboshiga “Favqulodda vaziyatlar vazirligi” soʻzlaridan keyin “hamda Axborot texnologiyalari va kommunikatsiyalarini rivojlantirish vazirligi” soʻzlari qoʻshilsin. 2. 42-bandning ikkinchi xatboshiga “Favqulodda vaziyatlar vazirligi” soʻzlaridan keyin “hamda Axborot texnologiyalari va kommunikatsiyalarini rivojlantirish vazirligi” soʻzlari qoʻshilsin.
Oʻzbekiston Jurnalistlari ijodiy uyushmasi faoliyatini yanada takomillashtirish chora-tadbirlari toʻgʻrisida
(resolution, 2022-06-28)

Mamlakatimizda huquqiy demokratik davlat va fuqarolik jamiyati barpo etishning muhim sharti boʻlgan ommaviy axborot vositalarini rivojlantirish, ularning moddiy-texnik bazasi va kadrlar salohiyatini mustahkamlash, soʻz va matbuot erkinligi, fikrlar xilma-xilligiga erishish, fuqarolarimizning axborot olish, oʻz fikrini erkin ifoda etish borasidagi konstitutsiyaviy huquqlarini taʼminlash boʻyicha keng koʻlamli ishlar amalga oshirildi. Ayni vaqtda, hozirgi shiddatli axborot zamonida mamlakatimizdagi ommaviy axborot vositalari faoliyatini muvofiqlashtirish, ularga tegishli ijodiy-uslubiy yordam va koʻmak berish, jurnalistlarning professional malakasini oshirish, ularning qonuniy huquq va manfaatlarini himoya qilish, ijtimoiy-maishiy sharoitlarini yaxshilash, soha uchun kadrlar tayyorlash borasida bir qator dolzarb muammolar oʻz yechimini kutib turibdi. Bu yoʻnalishda avvalambor Oʻzbekiston jurnalistlari ijodiy uyushmasi faoliyatini tubdan takomillashtirishni hayotning oʻzi taqozo etmoqda. Ana shu zaruratdan kelib chiqqan holda hamda ommaviy axborot vositalari faoliyatini keng qoʻllab-quvvatlash, mulkchilik shaklidan qatʼi nazar, gazeta-jurnallar, teleradiokanallar, axborot agentliklari va Internet nashrlarida mehnat qilayotgan mualliflarning qonuniy huquq va manfaatlarini himoya qilish, ularni moddiy va maʼnaviy ragʻbatlantirish, ish va turmush sharoitlarini yaxshilash, jurnalist kadrlarning professional mahoratini oshirish tizimini takomillashtirish maqsadida: 1. Oʻzbekiston Jurnalistlari ijodiy uyushmasini saqlash, xodimlarning mehnatiga haq toʻlash xarajatlari, shuningdek, Uyushmaning va Uyushmaga qarashli boʻlgan Respublika Milliy matbuot markazining moddiy-texnik bazasini rivojlantirishni moliyalashtirish manbasi etib Oʻzbekiston ijodkorlarini qoʻllab-quvvatlash “Ilhom” jamoat fondi (keyingi oʻrinlarda “Ilhom” jamoat fondi deb yuritiladi) mablagʻlari va qonunchilik bilan taqiqlanmagan boshqa manbalar belgilansin. Uyushmaning Qoraqalpogʻiston Respublikasi va viloyatlardagi hududiy boʻlimlari xodimlari mehnatiga haq toʻlash xarajatlari Oʻzbekiston Respublikasi Davlat budjetidan “Ilhom” jamoat fondiga ajratiladigan budjet mablagʻlari (subsidiya) hisobidan qoplanishi nazarda tutilsin. 2. Toshkent shahar hokimligi Uyushmani Toshkent shahar, Shayxontohur tumani, Islom Karimov koʻchasi, 16-A uyga joylashtirilishini taʼminlasin. 3. “Oʻzavtosanoat” aksiyadorlik kompaniyasining Uyushmaga xayriya asosida 1 ta “Damas” rusumli avtomashinasini ajratish toʻgʻrisidagi taklifi maʼqullansin. 4. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari Uyushma bilan birgalikda ehtiyojmand va faol jurnalistlarni imtiyozli ipoteka kreditlari asosida uy-joy bilan taʼminlash ishlarini belgilangan tartibda yoʻlga qoʻysin. 5. Ushbu qarorning ijrosini nazorat qilish Oʻzbekiston Respublikasining Bosh vaziri A.N. Aripov va Oʻzbekiston Respublikasi Prezidentining Davlat maslahatchisi X.M. Sultonov zimmasiga yuklansin.
Tijorat banklarida kassa ishini tashkil etish, inkassatsiya va qimmatliklarni tashishga doir yoʻriqnomaga oʻzgartirishlar kiritish haqida
(resolution, 2018-07-02)

Oʻzbekiston Respublikasining “Oʻzbekiston Respublikasining Markaziy banki toʻgʻrisida”gi, “Banklar va bank faoliyati toʻgʻrisida”gi qonunlari va Oʻzbekiston Respublikasi Prezidentining 2017-yil 23-iyundagi F-4977-son “Oʻzbekiston Respublikasi Bosh prokuraturasi huzuridagi majburiy ijro byurosi faoliyati samaradorligini taʼminlash chora-tadbirlari toʻgʻrisida”gi farmoyishiga muvofiq Oʻzbekiston Respublikasi Markaziy banki Boshqaruvi qaror qiladi: 1. Oʻzbekiston Respublikasi Markaziy banki Boshqaruvining 2008-yil 17-maydagi 12/2-son qarori (roʻyxat raqami 1831, 2008-yil 27-iyun) (Oʻzbekiston Respublikasi qonun hujjatlari toʻplami, 2008-y., 26-27-son, 258-modda) bilan tasdiqlangan Tijorat banklarida kassa ishini tashkil etish, inkassatsiya va qimmatliklarni tashishga doir yoʻriqnomaga ilovaga muvofiq oʻzgartirishlar kiritilsin. 2. Mazkur qaror rasmiy eʼlon qilingan kundan eʼtiboran kuchga kiradi. 1. 327-band quyidagi tahrirda bayon etilsin: “327. Bank (bank filiali)ning bankdan tashqarida joylashgan operatsion kassalari bank filiali joylashgan hudud (Qoraqalpogʻiston Respublikasi, viloyat, Toshkent shahri) doirasida ochilishi mumkin. Hududda filiali mavjud boʻlmagan banklarga bankdan tashqarida joylashgan operatsion kassa tashkil etishga ruxsat etilmaydi. Bank binosidan tashqarida joylashgan operatsion kassalar tomonidan faqat aholidan kommunal toʻlovlar, soliq va boshqa majburiy toʻlovlar, jarimalar, majburiy va ixtiyoriy sugʻurta uchun toʻlovlar, shuningdek, omonatlarga kirim qilish uchun hamda boshqa toʻlovlarni amalga oshirish uchun naqd pulda yoki bank plastik kartochkalaridan terminal vositasida qabul qilinishi mumkin. Shuningdek, bank binosidan tashqarida joylashgan operatsion kassalar orqali aholiga ularning talabiga muvofiq omonatlaridagi pul mablagʻlari naqd pulda berilishi mumkin. Bank binosidan tashqarida joylashgan operatsion kassalar tushgan naqd pul tushumlarini inkassatsiya xizmati orqali har kuni operatsion kassa joylashgan tuman yoki tumanlarga boʻlinmagan shahardagi tijorat banki (filiali) kassalariga topshirishlari lozim. Operatsion kassa joylashgan tuman yoki tumanlarga boʻlinmagan shaharda tijorat banki (filiali) mavjud boʻlmagan taqdirda naqd pul tushumlarini inkassatsiya xizmati orqali ushbu hududdagi boshqa tijorat banki (filialli)ga topshiradi. Bunda inkassatsiya xizmati yoʻnalishlari ular joylashgan tuman yoki tumanlarga boʻlinmagan shahar hududidan tashqari yoʻnalishlar boʻyicha belgilanishiga ruxsat etilmaydi. Tumanlarga boʻlingan shahar hududida faoliyat yuritayotgan banklar (bank filiallari) tomonidan bankdan tashqarida joylashgan operatsion kassalarga tushgan naqd pul tushumlari ularni tashkil etgan bank (bank filiali) kassalariga inkassatsiya xizmati orqali topshirilishi mumkin.”. 2. 38-ilova mazkur oʻzgartirishlarning ilovasiga muvofiq tahrirda bayon etilsin.
“Dorixona va tibbiyot muassasalarida tramadol dori vositasini saqlash, hisobini olib borish va berish qoidalari toʻgʻrisida”gi buyruqqa oʻzgartirishlar kiritish haqida
(order, 2023-07-12)

Oʻzbekiston Respublikasining “Dori vositalari va farmatsevtika faoliyati toʻgʻrisida”gi Qonuniga muvofiq buyuraman: 1. Oʻzbekiston Respublikasi sogʻliqni saqlash vazirining 2000-yil 14-dekabrdagi 635-son “Dorixona va tibbiyot muassasalarida tramadol dori vositasini saqlash, hisobini olib borish va berish qoidalari toʻgʻrisida”gi buyrugʻiga (roʻyxat raqami 996, 2000-yil 29-dekabr) (Oʻzbekiston Respublikasi vazirliklari, davlat qoʻmitalari va idoralarining meʼyoriy hujjatlari axborotnomasi, 2000-y., 24-son) ilovaga muvofiq oʻzgartirishlar kiritilsin. 2. Mazkur buyruq rasmiy eʼlon qilingan kundan eʼtiboran kuchga kiradi. 1. Buyruqning nomidagi hamda 4-banddagi “Dorixona va tibbiyot muassasalarida” degan soʻzlar “Tibbiyot muassasalari va dorixonalarda” degan soʻzlar bilan almashtirilsin. 2. Muqaddima quyidagi tahrirda bayon etilsin: “Tramadol dori vositasi giyohvandlik vositalari roʻyxatidan chiqarilganligi munosabati bilan uni tibbiyot muassasalari va dorixonalarda saqlash, hisobini olib borish, berish hamda ushbu dori vositasidan belgilangan maqsadlarda foydalanishni toʻgʻri tashkil etish maqsadida buyuraman:”. 3. 1-bandda: birinchi xatboshidagi hamda 1.6-kichik banddagi “Dorixona va tibbiyot muassasalarida” degan soʻzlar “Tibbiyot muassasalari va dorixonalarda” degan soʻzlar bilan almashtirilsin; 1.1 va 1.2-kichik bandlardagi “dorixona va tibbiyot muassasalarida” degan soʻzlar “tibbiyot muassasalari va dorixonalarda” degan soʻzlar bilan almashtirilsin; 1.3 va 1.5-kichik bandlardagi “Dorixona muassasalarida” va “dorixona muassasasida” degan soʻzlar tegishlicha “Dorixonalarda” va “dorixonada” degan soʻzlar bilan almashtirilsin. 4. 3-banddagi “Dorixona muassasalarida” degan soʻzlar tegishlicha “Dorixonalarda” degan soʻzlar bilan almashtirilsin.
Yoʻl harakati qoidalarining buzilishiga doir maʼmuriy ishlarni koʻrib chiqish tartibi toʻgʻrisidagi yoʻriqnomaga oʻzgartirishlar kiritish haqida
(order, 2017-08-08)

Oʻzbekiston Respublikasi Prezidentining 2017-yil 30-maydagi PQ-3016-son “Oʻzbekiston Respublikasi Bosh prokuraturasi huzuridagi Majburiy ijro byurosi faoliyatini tashkil etish toʻgʻrisida”gi qaroriga muvofiq buyuraman: 1. Oʻzbekiston Respublikasi Ichki ishlar vazirining 2011-yil 31-maydagi 68-son buyrugʻi (roʻyxat raqami 2240, 2011-yil 5-iyul) (Oʻzbekiston Respublikasi qonun hujjatlari toʻplami, 2011-y., 27-son, 286-modda) bilan tasdiqlangan Yoʻl harakati qoidalarining buzilishiga doir maʼmuriy ishlarni koʻrib chiqish tartibi toʻgʻrisidagi yoʻriqnomaga ilovaga muvofiq oʻzgartirishlar kiritilsin. 2. Mazkur buyruq rasmiy eʼlon qilingan kundan eʼtiboran kuchga kiradi. 1. 69-bandning ikkinchi xatboshisidagi “sud ijrochisiga” degan soʻzlar “davlat ijrochisiga” degan soʻzlar bilan almashtirilsin. 2. 74-banddagi “Oʻzbekiston Respublikasi Adliya vazirligi huzuridagi Sud qarorlarini ijro etish, sudlar faoliyatini moddiy-texnika jihatidan va moliyaviy taʼminlash departamentining tuman (shahar) boʻlimlarining sud ijrochilari” degan soʻzlar “Oʻzbekiston Respublikasi Bosh prokuraturasi huzuridagi Majburiy ijro byurosi tuman (shahar) boʻlimlari davlat ijrochilari” degan soʻzlar bilan almashtirilsin. 3. 11-ilova mazkur oʻzgartirishlarning 1-ilovasiga muvofiq tahrirda bayon etilsin.
2017/2018 oʻquv yilida Oʻzbekiston Respublikasi Prezidenti huzuridagi Davlat boshqaruvi akademiyasiga qabul toʻgʻrisida
(resolution, 2025-11-26)

Tizimli va strategik fikrlash koʻnikmalariga ega malakali boshqaruv kadrlarini tayyorlashni tashkil etish samaradorligini oshirish, davlat hokimiyati organlari, davlat va xoʻjalik boshqaruvi organlari, nodavlat notijorat tashkilotlari kadrlari salohiyatini mustahkamlash maqsadida: 1. Belgilansinki, Oʻzbekiston Respublikasi Prezidenti huzuridagi Davlat boshqaruvi akademiyasi (keyingi oʻrinlarda — Akademiya) magistraturasiga qabul tanlov asosida faqat davlat hokimiyati organlari, davlat va xoʻjalik boshqaruvi organlari, shuningdek, Oʻzbekiston Respublikasi nodavlat notijorat tashkilotlari tomonidan tavsiya etilgan, 40 yoshdan oshmagan, oliy maʼlumotga va ikki yildan kam boʻlmagan rahbarlik ishi tajribasiga ega shaxslar orasidan amalga oshiriladi. 2. Maʼlumot uchun qabul qilinsinki, joylarda davlat hokimiyati organlari, davlat va xoʻjalik boshqaruvi organlarining boshqaruv kadrlariga boʻlgan ehtiyoji asosida Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, vazirliklar va idoralar, shuningdek, nodavlat notijorat tashkilotlari tomonidan Akademiyaga 2017/2018 oʻquv yili uchun kvotalar shakllantirildi. 3. Quyidagilar: 2017/2018 oʻquv yili uchun Akademiya magistraturasida boshqaruv kadrlarini tayyorlash kvotasi 1-ilovaga muvofiq 60 kishi, shu jumladan davlat grantlari boʻyicha — 24 nafar va toʻlov-kontrakt asosida 36 nafar kishi etib belgilansin; shunday tartib oʻrnatilsinki, unga muvofiq Akademiya magistraturasiga davlat granti asosida faqat davlat hokimiyati va boshqaruvi, davlat muassasalari va tashkilotlari xodimlari qabul qilinadi. 4. Akademiya rektoriga nomzodlarning reyting bahosini hisobga olgan holda magistraturaga belgilangan umumiy kvotalar chegarasida qabul parametrlariga oʻzgartirishlar kiritish huquqi berilsin. 6. Akademiya 2017/2018 oʻquv yilining boshlanishiga qadar magistratura mutaxassisligi boʻyicha belgilangan tartibda oʻquv rejalari va dasturlarini ishlab chiqsin va tasdiqlasin. 7. Oʻzbekiston Respublikasi Moliya vazirligi Oʻzbekiston Respublikasi Davlat budjetidan 2017/2018 oʻquv yili uchun belgilangan davlat grantlari asosida magistraturaga qabul kvotalarini hisobga olgan holda zarur mablagʻlar ajratilishini taʼminlasin. 8. Mazkur qarorning ijrosini nazorat qilish Oʻzbekiston Respublikasi Prezidentining Davlat maslahatchisi U. Ismailov va Oʻzbekiston Respublikasi Prezidentining Davlat maslahatchisining birinchi oʻrinbosari — Oʻzbekiston Respublikasi Prezidenti huzuridagi Davlat boshqaruvi akademiyasi rektori R. Qosimov zimmasiga yuklansin. Ixtisosliklarning nomlanishi Jami Qoraqalpogʻiston Respublikasi Andijon viloyati Buxoro viloyati Jizzax viloyati Qashqadaryo viloyati Navoiy viloyati Namangan viloyati Samarqand viloyati Surxondaryo viloyati Sirdaryo viloyati Toshkent viloyati Fargʻona viloyati Xorazm viloyati Toshkent shahri Davlat boshqaruvi grant 24 2 1 1 1 2 1 2 1 1 1 2 2 1 6 kontrakt 36 2 1 1 2 2 3 2 2 2 2 2 3 2 10 Umumiy kvota 60 4 2 2 3 4 4 4 3 3 3 4 5 3 16
Toshkent shahrida joylashgan davlat mulki obyektlaridan samarali foydalanish chora-tadbirlari toʻgʻrisida
(resolution, 2017-12-30)

Toshkent shahrida joylashgan boʻsh turgan va foydalanilmayotgan davlat mulki obyektlaridan samarali foydalanish, ularning negizida yangi ishlab chiqarishlar va xizmatlar koʻrsatish sohasi obyektlari tashkil qilish, shu asosda yangi ish oʻrinlari yaratish maqsadida Vazirlar Mahkamasi qaror qiladi: 1. Toshkent shahrida oʻtkazilgan xatlov yakunlari boʻyicha 44 ta boʻsh turgan va foydalanilmayotgan davlat mulki obyektlari aniqlanganligi maʼlumot uchun qabul qilinsin. 2. Toshkent shahrida joylashgan, tadbirkorlik subyektlariga sotish tavsiya etiladigan hamda samarali foydalanish choralari koʻriladigan boʻsh turgan va foydalanilmayotgan davlat mulki obyektlari roʻyxati ilovaga* muvofiq tasdiqlansin. 3. Oʻzbekiston Respublikasi Xususiylashtirilgan korxonalarga koʻmaklashish va raqobatni rivojlantirish davlat qoʻmitasi vazirliklar va idoralar hamda Toshkent shahri hokimligi bilan birgalikda ikki hafta muddatda mazkur qaror ilovasiga kiritilgan davlat mulki obyektlarini baholash va savdolarga qoʻyish jadvallarini tasdiqlasin va oʻz vaqtida sotilishini taʼminlasin. 4. Vazirliklar, idoralar, tashkilotlar — obyektlarni balansida saqlovchilar, Toshkent shahri hokimligi hamda Oʻzbekiston Respublikasi Xususiylashtirilgan korxonalarga koʻmaklashish va raqobatni rivojlantirish davlat qoʻmitasi mazkur qarorning ilovasiga kiritilgan davlat mulki obyektlaridan samarali foydalanish boʻyicha, shu jumladan, tadbirkorlik faoliyatini amalga oshirish uchun tanlov asosida tadbirkorlik subyektlariga sotish boʻyicha chora-tadbirlarning amalga oshirilishini taʼminlasinlar. 5. Toshkent shahri hokimligi mazkur qaror ilovasida koʻrsatilgan boʻsh turgan va tadbirkorlik subyektlariga sotishga tavsiya etilayotgan foydalanilmayotgan davlat mulki obyektlaridan samarali foydalanish boʻyicha belgilangan tadbirlarning amalga oshirilishi yuzasidan nazoratni taʼminlasin. 6. Belgilansinki, mazkur qarorning ilovasiga kiritilgan davlat mulki obyektlarining yangi mulkdorlarga berilgunga qadar saqlanishi uchun ularning balansda saqlovchilari masʼul hisoblanadi. 7. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari J.A. Qoʻchqorov, Oʻzbekiston Respublikasi Xususiylashtirilgan korxonalarga koʻmaklashish va raqobatni rivojlantirish davlat qoʻmitasi raisi R.A. Gulyamov hamda Toshkent shahri hokimi R.J. Usmonov zimmasiga yuklansin.